runetrust/blame-folketinget-dk huggingface dataset:
Christian Friis Bach (RV), 2014-06-10:
Nogle partier og politikere lægger mere vægt på det økonomiske, andre har et stærkere fokus på det sociale, og andre igen vægter det grønne, men det er jo balancen, og det er bæredygtigheden, der er det vigtige, og som regering har vi forsøgt at skabe både balance og bæredygtighed.
Holger K. Nielsen (SF), 2007-06-01:
En række af de besvarelser, vi har fået, afdækker, at det faktisk er langt, langt mere kompliceret end som så; dels er det sådan, at mange af de lokale politikere og de lokale administratorer, vi igennem det her lovforslag skal ind og støtte, fordi de, om jeg så må sige, er en del af Karzaiadministration, selv er dybt korrupte og dybt involveret i kriminelle aktiviteter, i narkoaktiviteter, og at fjenden derfor lige såvel kan være dem, som vi foregiver at ville hjælpe, som de Talebanfolk, vi foregiver at ville bekæmpe, dels sidder der i forlængelse af det i selve Karzairegeringen i parlamentet i Kabul adskillige deciderede krigsforbrydere – general Dostum og andre – med en meget blakket kriminel fortid.
Anders Kronborg (S), 2024-10-22:
Så hvis det ikke allerede er på tidsplanen, at det også skal oversendes til Grønlandsudvalget, så de har mulighed for at komme ind i det, så synes jeg i hvert fald, at det i udvalgsbehandlingen skal lægge os meget på sinde, at vi får inddraget Grønlandsudvalget, fordi det jo også er vigtigt, at Grønlandsudvalget herinde føler, at de bliver inddraget i den lovgivning, der vedrører et af vores herlige lande i rigsfællesskabet.
Jytte Andersen (S), 1999-03-04:
Problemstillingen er mere kompleks end som så, og derfor er den undersøgelse, jeg har sat i gang, faktisk ganske vigtig. Jeg vil gerne understrege, at kommunerne har det suveræne ansvar for at sikre en tilstrækkelig boligforsyning, og det mener jeg fortsat de skal have.
Jakob Sølvhøj (EL), 2016-05-24:
Jeg vil godt citere Dansk Socialrådgiverforenings næstformand, Niels Christian Barkholt, og inden jeg gør det måske bemærke, at det jo er interessant, at de, der står for sagsbehandlingen på det her område i kommunerne, synes, det er et fremragende forslag og ikke er bekymrede for, om det er muligt at foretage denne koordinering.
Anders Samuelsen (LA), 2018-11-27:
Nogle gange er det bare en kæmpestor fordel, at man laver udenrigspolitik sammen med andre, og der er reglerne på nuværende tidspunkt på rigtig meget af det selvfølgelig, at man gør det i forbindelse med konsensusbeslutninger, f.eks. når vi skal have sanktioner over for Rusland.
Birgitte Josefsen (V), 2008-05-09:
Da vores ordfører på området ikke kan være til stede i salen i dag, vil jeg gerne fremføre ordførertalen på vegne af Venstre. De fleste af os husker den store tragedie, der fandt sted i 1990, altså for 18 år siden, hvor 158 mennesker omkom ved branden på »Scandinavian Star«.
Ebbe Kalnæs (CD), 1999-12-10:
Men som jeg også tidligere har sagt, er det sådan i et storforbrugende velfærdssamfund, hvor man har fortrængt den almindelige brug af det religiøse og kirken, at miljøet er kommet ind og er blevet en ganske udmærket indikator, når man stadig har trang til dommedagsvisioner og fragmenterede chokoplysninger.
Per Clausen (EL), 2010-11-04:
Jeg kunne godt tænke mig at høre, om det skal forstås på den måde, at vi nu er ved at betræde en vej, hvor det ene område efter det andet inden for det offentlige sygehusvæsen bliver belagt med betaling, for det meget usædvanlige i det her er, at vi nu begynder at opkræve betaling for behandlinger, der foregår i det offentlige sygehusvæsen, og det har vi jo ikke gjort før.
Lars Barfoed (KF), 2011-04-28:
Der bliver også bedre mulighed for at pålægge en ægtefælle, som på en uforsvarlig måde giver anledning til øgede boomkostninger, at afholde en større del af omkostningerne, og endelig ændres økonomien ved offentligt skifte fra de gældende høje skifteafgifter til en betaling af vederlag til bobehandleren og generelt mere beskedne afgifter.
Ole M. Nielsen (KRF), 2001-10-11:
Jamen hr. John Vinther har lovet nede på gulvet, at han vil besvare det spørgsmål, som jeg ikke fik svar på i første omgang, så jeg ville egentlig bare gentage mit spørgsmål om, hvordan man vil behandle de her specialister, den arbejdskraft, der kommer til landet, med hensyn til deres familie, og hvornår de skal hjem igen, når vi ikke har et job længere til dem.
Morten Østergaard (RV), 2009-04-03:
Spørgsmålet var blot, om ikke det er rimeligt nok, at man indretter de økonomiske systemer sådan, at hvis kommunen rent faktisk gør en indsats, som koster penge, så følger refusionen også med, altså, at hvis kommunen gør det, som tjener kommunen allerbedst, nemlig at få medborgerne tilbage på arbejdsmarkedet og fri af sygedagpengesystemet, får den selvfølgelig også kompensation for de udgifter.
Aage Frandsen (SF), 2003-02-05:
Det er i højere grad staten, det er i højere grad Undervisningsministeriet, der nu har ansvaret, og det har de via de statsligt bindende trinmål, og det er jo altså, uanset hvordan man ellers har det med det, selvfølgelig en delvis imødekommelse af Det Konservative Folkepartis og vel også Dansk Folkepartis ønsker.
Per Clausen (EL), 2010-06-10:
Det andet, jeg godt vil spørge hr. Eigil Andersen om, er, at jeg forstår og er helt enig i, at vi risikerer, at tusindvis af mennesker falder ud af dagpengesystemet, tusindvis af familier kan risikere at gå fra hus og hjem, men så kunne jeg også forstå til allersidst, at hr. Eigil Andersen var enig i, at den første opgave, som man gennemfører, efter vi har fået et regeringsskifte, er, at regeringen – S-SF-regering, og hvem der ellers måtte være med – ville komme med et forslag, der sikrer, at ikke et eneste af de mennesker, der nu trues med at tabe dagpengeretten på grund af VKO's forslag, ryger ud af dagpengesystemet.
Karsten Lauritzen (V), 2021-03-09:
Det skal undersøges, og et flertal i Folketinget ønsker også, at det skal undersøges, ikke ved en kommission nedsat af regeringen, som hidtil har været muligheden, men en kommission nedsat af Folketinget, helt konkret ophængt på Udvalget for Forretningsordenen og et granskningsudvalg, som bliver gennemført ved en ændring af forretningsordenen.
Jette Gottlieb (EL), 2019-11-27:
Vi synes dog alligevel, at man skulle have lagt mærke til, at der er kommet kritik af den administrationsmodel, der foreslås, hvor både Danske A-kasser, FH, AC og KL påpeger, at det stort set er umuligt at administrere det, og at der er en kæmpe implementeringsudfordring for a-kasserne og kommunerne og Udbetaling Danmark, og at det bliver dyrt og meget svært at tilrette it-systemet til den obligatoriske ordning.
Frank Dahlgaard (UP), 2001-01-16:
Jeg kan citere fra DJØF-betænkningen september 1993, side 123, hvor man skriver, at arbejdsgruppen bag betænkningen, og jeg citerer: »... har drøftet denne udvikling nøje og finder, at der i praksis bør trækkes en grænse, således at »rene« partiaktiviteter bør holdes uden for de ministerielle systemer«.
Søren Søndergaard (EL), 2024-05-17:
Vi har jo også tidligere igennem mange år, og det gjorde SF også engang, ligesom talt om et EU eller et Europa i flere rum, hvor man kunne være med på forskellige niveauer, og hvor alle ikke nødvendigvis var med i alt og om det samme, og hvor man så også kunne acceptere, at der var nogle, der ikke levede op til alle kriterier i nogle rum, men at de så til gengæld skulle gøre det i andre rum.
Aage Frandsen (SF), 1998-04-02:
Som dømmende magt skal domstolene dømme på baggrund af vedtagne love, og det kan i den forbindelse også med udgangspunkt i magtens tredeling være værd at understrege, at domstolene også har kompetence til at tage stilling til, om vedtagne love er i overensstemmelse med grundloven, hvilket domstolene da også har gjort fra tid til anden.
Marianne Jelved (RV), 1999-11-02:
Når jeg trækker det frem her, så er det ikke, fordi jeg vil underkende betydningen af, at det nordiske budget og de nordiske initiativer prioriterer det her område højt, men for at gøre opmærksom på, at der altså på græsrodsplan og på decentralt plan allerede er en meget lang tradition, som jeg ikke synes man skal underkende betydningen af, og som jeg tror, at de, der er engageret i det frivillige arbejde, også vil være glade for at man politisk anerkendte.
Ebbe Kalnæs (CD), 2000-11-17:
Det er en gang imellem lidt svært at finde ud af, hvor man har højre eller venstre i de her sammenhænge. Det, der er det helt afgørende, er selvfølgelig, at vi ikke ændrer på vores samfundsstruktur og samfundsmodel, dvs. friheden til at drive virksomhed uden at komme i kløerne på et forløb, som i og for sig gør, at det, der egentlig skal være drivkraften, forsvinder.
Peter Skaarup (DF), 2000-04-12:
Dér kan vi da godt have sympati for selve det, der bliver nævnt i forslagets bemærkninger om, at det skal kunne lade sig gøre at stoppe en bil, der f.eks. smugler illegale asylsøgere eller flygtninge ind i landet, men hvorfor det ikke skal ske ved grænsen, fatter vi ikke.
Line Barfod (EL), 2003-11-20:
Hvor langt kan regeringen gå i forhold til de rettigheder, christianitterne har, nøjagtig ligesom vi i forhold til en række af de andre områder, hvor regeringen har bebudet, at de vil lave store ændringer, hvad enten det gælder om at sælge almennyttige boliger, forære nordsøolien væk eller andet, gerne vil have indblik i, hvad grundlaget er for det. Det er det, vi spørger til, og det er det, vi og offentligheden og christianitterne selv gerne vil have mulighed for at få indsigt i.
Lisbeth Bech Poulsen (SF), 2017-06-14:
Vi har en ordensbekendtgørelse, det ved landets justitsminister også, og den kan altid tages i brug, hvis der foregår det, vi kalder utryghedsskabende ting på gaderne – hvis man slår lejre op, hvis man i det hele taget ikke overholder de regler, der er i ordensbekendtgørelsen.
Marianne Jelved (RV), 2002-11-07:
Det burde være gratis for alle at tage en kompetencegivende uddannelse i Danmark, uanset hvornår i sit livsforløb man gør det. Så skal jeg sige, inden min taletid løber ud, at lovforslaget også gør det muligt for amtsrådene at vælge, om de vil oprette lokalråd under visse omstændigheder.
Eva Kjer Hansen (V), 2005-05-12:
Jeg forstår det egentlig godt, for det gælder jo om at komme videre og at komme hjem og få startet en ny tilværelse, og for at undgå, at kvinderne netop ryger tilbage til de selv samme bagmænd, er det jo, at det er vigtigt at få etableret den her kontakt dels med ambassaderne, dels med ngo'erne.
Jan Petersen (S), 2003-12-12:
Det er jo kort og godt, at med alle de indarbejdede forventninger - nu angriber jeg ikke det formentlig forkerte skøn, hr. Kristian Jensen har begivet sig ud i - i hr. Kristian Jensens tale og i finanslovforslaget, som det nu ser ud, så er realiteten, når 2004 er ovre, ifølge regeringens egen dokumentation: Dette land har tabt 50.000 arbejdspladser siden regeringsskiftet.
Ole Vagn Christensen (S), 2002-02-22:
Hvis man er på en arbejdsplads, og der indgås en eksklusivaftale for denne arbejdsplads, fordi man skal styre en uorganiseret arbejdsgiver, er det sådan, at de ansatte, som ikke er medlem af den pågældende organisation, som har forhandlingsretten, selvfølgelig har lov til at bevare deres medlemskab.
Peter Kofod (DF), 2024-01-17:
Så måske kunne man bare komme med en eller anden refleksion over, om man i fremtiden, når man laver den her type lovgivning, som jeg faktisk synes er klog og også sympatisk og velment, vil kunne gøre det på en måde, så vi bedre tilgodeser dem, der reelt bor i et yderområde, i et landdistrikt, og ikke andre?
Mattias Tesfaye (S), 2023-11-21:
Alt det her skal gøre processen med at vælge ungdomsuddannelse mere enkel for elever, lærere og forældre, og som jeg nævnte før, er det både et spørgsmål om at spare nogle ressourcer og bruge dem på det væsentlige, nemlig på vejledning og ikke på bureaukrati, og at møde de unge med et, synes jeg, bedre udgangspunkt for bedømmelse, nemlig på det, de producerer uden for dem selv, altså deres faglige kunnen, og ikke på, hvorvidt vi nu betragter dem som samarbejdsvillige eller tolerante nok til at kunne starte på en ungdomsuddannelse.
Flemming Oppfeldt (V), 2002-05-28:
Hvis vi vil introducere nogle nye grupper til opsparing, skal vi vel ikke operere med en lov, som har en eller anden fordelingsnøgle, 62/38 pct. - den kan jo ændres til 40/60, 42/et eller andet - for så bliver folk utrygge med hensyn til: Hvad kan politikerne gøre fra år til år?
Sigurd Agersnap (SF), 2025-01-16:
Da man 1990’erne kunne se en skævhed i, hvem som afholdt barsel og havde mulighed for at holde barsel, og at det var alt efter indkomst, fordi man ikke fik løn under barsel, så gik man ind i fællesskab med arbejdsmarkedets parter og lavede en barselsfond.
Line Barfod (EL), 2005-05-13:
Det, man kunne forestille sig, var, at man i videre udstrækning, men jeg har slet ikke forholdt mig konkret til det, så på, om Børnerådet havde tilstrækkelige muligheder til at rejse sådanne mere principielle, generelle problemstillinger måske ud fra et kendskab til nogle konkrete problemer, som børn har oplevet.
Nanna W. Gotfredsen (M), 2024-04-02:
Det fungerer for folk, og vi er nødt til at forstå det fra deres ståsted og sætte os i den andens sted – det er det, psykiatrien skal gøre – og forstå, at det her ikke er et problem, men at det er folks løsning på de egentlige problemer, ledsaget af en forståelse af en fleksibel tilgang til abstinensbehandlingen, en forståelse, der gerne skal blive så stor, så bred og så dyb, at man også vil forstå, hvor individualiserede behandlingsindsatser der skal til.
Claus Hjort Frederiksen (V), 2012-02-29:
Det er en noget overraskende udmelding fra statsministeren, ikke mindst i lyset af, at vi ikke er euromedlem og derfor ikke har været med til at træffe andre beslutninger end skærpede regler for overtrædelse af stabilitets- og vækstpagten og regulering af finansmarkederne.
Karina Lorentzen Dehnhardt (SF), 2011-03-15:
Vi er dog meget trygge ved, at både optagelser fra boligforeninger og fra kommuner skal videregives til politiet, og at det altså kun er politiet, der får lov til at se de her optagelser, så det sikres, at man ikke kan sidde og se på, hvem der placerer sit affald forkert, eller hvem der går ind og ud forskellige steder, altså at det sikres, at det kun må bruges i en strafferetlig sammenhæng.
Martin Lidegaard (RV), 2015-02-03:
Derudover har det været et øget myndighedssamarbejde, altså et forsøg på at eksportere den danske model, hvor vi er bedst, om det så handler om grøn energi, om vores arbejdsmarked, om vores sundhedssystem og behandling af ældre, om vores fødevareproduktion osv.
Per Clausen (EL), 2006-12-14:
Jeg er bekymret, når hr. Jørgen Winther siger, at indenrigs- og sundhedsministeren har det samme synspunkt, for jeg har forstået, at indenrigs- og sundhedsministeren er uskyldig – ren som nyfalden sne – i den her sag, så hvis vi undersøgte det her, ville vi for alvor finde ud af, at det var amtsborgmestrene, måske endda også mest de socialdemokratiske amtsborgmestre, der var forbryderne.
Jann Sjursen (KD), 2004-12-03:
Jeg synes altid, det har været sjovt, når vi har haft de her debatter, når man svinger sig op, som fru Birthe Rønn Hornbech også gør det her, og siger, at det ligesom bliver den evangelisklutherske folkekirke, vi har herhjemme, som formår at skelne mellem lov og evangelium, som fru Birthe Rønn Hornbech var inde på det her til sidst.
Inger Støjberg (V), 2018-04-26:
Nærmere bestemt foreslås der et fast udgangsforbud mellem kl. 22.00 om aftenen og kl. 7.00 om morgenen samt mulighed for, at politiet i visse situationer kan udstede udgangsforbud i alle døgnets 24 timer for enten én bestemt ung eller alle centerets beboere uanset alder.
Brian Mikkelsen (KF), 2006-12-05:
Når vi siger, at vi vil have gratis adgang til vores museer, så bliver der flyttet penge til det projekt, så der kommer gratis adgang til vores museer. Når vi f.eks. vil satse på uddannelser, sådan som vi har gjort og puttet flere penge i, så bliver de selvfølgelig flyttet et sted fra.
Jesper Petersen (SF), 2010-02-25:
Der havde vi jo altså nogle sager i efteråret, hvor medarbejdere i SKAT berettede om et decideret tagselvbord, hvor kun momsudbetalinger over 100.000 kr. blev kontrolleret af SKAT, bl.a. fordi der mangler ressourcer i vores skattevæsen som følge af regeringens massive nedskæringer der.
Elisabeth Arnold (RV), 1997-12-10:
Det giver utryghed hos borgerne, at der i de forskellige kommuner kan være en meget forskellig ligning af ensartede selskaber, og derfor har vi fra radikal side, da det blev bragt op af nogle af vores forligspartnere i finanslovforliget, nikket og sagt: Det princip går vi ind for, det er vi med på, for vi synes, det er fornuftigt.
Yvonne Herløv Andersen (CD), 2000-11-21:
Nu har ordningen så fungeret et stykke tid, og i den seneste periode har det vist sig, at vi slet ikke har kunnet holde de løfter, vi har givet, specielt om de 300 kr. i snit på receptpligtig medicin, hvor priserne er blevet højere, end vi havde forventet.
Villy Søvndal (SF), 2004-01-27:
Ja, så er jeg ved at forstå den lidt sådan, synes jeg, vidtløftige argumentation, som Venstres ordfører fremførte, hvor jeg syntes, at socialministeren var lidt mere jordbunden, fordi hun trods alt anerkendte, at hvis en kommune gør, som Morsø gjorde, nemlig at nedlægge de offentlige pladser og oprette puljeordninger, så var der ikke noget frit valg for forældre, for de kan simpelt hen ikke vælge. Men jeg forstår, at fru Eva Kjer Hansen jo er mere fast i troen, om man så må sige, og derfor forstår jeg, at det er fru Eva Kjer Hansens opfattelse, at de her forældre har et frit valg, og ifølge Venstres lille blå bog er det så stor en fordel, at de forældre skulle sætte meget pris på at blive flyttet fra dagplejen over i puljeordninger, selv om det var imod deres vilje
Jørgen Poulsen (NY), 2008-02-27:
Jeg vil egentlig sige det sådan, at jo, oplysning skaber holdninger, men det er vel også lige så klart, at hvis man har den holdning til denne verden, at den hænger sammen, og at vi er meget afhængige af, at denne verden hænger sammen, så er det vel vigtigt, at vi har oplysning at bygge vores beslutninger på.
Aage Frandsen (SF), 2002-05-07:
Det var så det, som vi var et flertal i Folketinget, der på det tidspunkt sagde ville være i orden, og der er ikke andet end et enkelt eller to eksempler på, at man kan sige, at der har været noget, hvor man i forhold til offentligheden med henblik på retssikkerheden kunne spørge: Kan man umiddelbart forklare det?
Flemming Hansen (KF), 1997-12-10:
Så jeg kom med et meget åbent tilbud, som omhandler i hvert fald de 1.000 største virksomheder i Danmark, og det synes jeg da var et udgangspunkt for diskussionen, og derfor er mit sidste spørgsmål til hr. Jes Lunde: Når der nu ikke er penge i det her på finansloven, hvorfor skal vi så forhandle om det, og hvorfor skal vi så køre det igennem på ét døgn?
Søren Espersen (DF), 2005-05-03:
Hvis alting var blevet bedre efter det, der skete på Den Himmelske Freds Plads i 1989, hvis bare der var sket en lille forandring, tror jeg egentlig godt, man kunne overveje at være med til at ophæve sådan en våbenembargo, men der er jo ikke sket fremskridt.
Ole M. Nielsen (KRF), 2000-01-20:
Jeg vil også gerne bekræfte med hensyn til de tre bemyndigelser til ministeren, at jeg må indrømme, at jeg faktisk opfatter den tredje - den med hvornår man må bruge hvad, i hvilket vejrlig og på hvilken jord osv. - som en del af godkendelsesproceduren.
Tina Petersen (DF), 2009-04-28:
Der vil jeg samtidig gøre meget opmærksom på - for jeg har også læst høringssvarene - at tilgængelighed er et af de områder, som af normale sunde danskere forstås som det at være mobil, at man mobilt skal kunne træde ind i en bolig eller bevæge sig rundt enten med krykker eller i kørestol osv.
Inge-Lene Ebdrup (V), 2005-12-13:
Det, man bare fra Socialdemokraternes side glemmer at fortælle, er, at almene boliger er for alle, også for ældre, og man glemmer også at fortælle, at de boliger, der bliver bygget til plejekrævende ældre på fuldstændig samme vilkår som alle andre almene lejeboliger, indgår som en del af kagen.
Ida Auken (RV), 2020-01-09:
Så ud over at starte dér, som jo er en meget stor, gennemtænkt løsning, som vi lavede dengang, hvor man kan sige, at der kun er kommet lidt mere vand, men at der ikke er meget andet, der er anderledes i forhold til det, så synes jeg, at der er et tema, vi skal turde tage op nu, og det er, hvor vi bygger de nye huse.
Mette Thiesen (DF), 2025-03-25:
Vi er sådan set enige i det, som tidligere er blevet sagt fra SF, og vi har også selv stillet forslag til, at man skulle kigge på det her vederlag, fordi det er noget, som ikke har været reguleret i rigtig, rigtig mange år, og vi er også nødt til at sikre, at dem, som så tager en hel dag eller mere ud af kalenderen, sådan set også får en ordentlig betaling for det.
Kim Edberg Andersen (NB), 2023-11-22:
Men virkeligheden er jo, at vi f.eks. konkurrerer med Kina, og at det eneste, vi konkurrerer på, sådan som jeg tidligere er blevet belært om det af folk, der er klogere end mig på området, jo dybest set er det, at man, hvis man har betalt for noget i hjemlandet, så ikke skal betale tolden for, at det kommer ind hos os.
Marie Krarup (DF), 2021-03-10:
Så vil ministeren ikke give mig ret i, at for at vi kan udføre vores politiske arbejde og tage politisk stilling til sager, så kan det nogle gange være nødvendigt at opdele et lovforslag, også selv om der er nogle politikere, der ikke synes, det er nødvendigt, mens der er andre, der gør det?
Flemming Damgaard Larsen (V), 2012-01-25:
Så vil jeg høre ministeren, om ministeren ikke mener, at det er rimeligt, at man optimerer den lokale infrastruktur og høster de meget lavthængende frugter, for det er der jo tale om her, hvilket samtidig genererer stor samfundsmæssig værdi, forbedrer mobiliteten og forøger friheden for den enkelte i området.
Kim Edberg Andersen (UFG), 2024-01-30:
Men det er bare sjovt, som Enhedslisten evig og altid er efter landbruget i stedet for at forholde sig til hele pakken, for så gad jeg måske at høre på argumentationen fra en ordfører, når det ikke bare er så åbenlyst, at det er landbruget, man går efter, og at vandet bare er en undskyldning.
Lars Løkke Rasmussen (V), 2004-01-15:
Så synes jeg også, det for fuldstændighedens skyld skal nævnes, at der jo er lagt op til en række administrative lettelser, som forhåbentlig og formentlig vil øge tilbøjeligheden til, at mennesker, der har mulighed for at få opretholdt deres valgret i forbindelse med udrejse, rent faktisk også søger om det, ligesom vi har afkortet den frist, inden for hvilken man skal tilmelde sig op til et valg, hvilket alt andet lige også er en administrativ lettelse, som formentlig og forhåbentlig også vil føre til, at flere af dem, der allerede har retten, rent faktisk også gør brug af den.
Benny Engelbrecht (S), 2019-12-12:
Forhandlingerne sluttede kl. 06:30 i morges, og derfor vil jeg gerne benytte denne lejlighed til at indlede på den meget positive note, som også er blevet nævnt af ordførere heroppefra, nemlig at EU's vejpakke efter en lang og, må man på mange måder sige, sej indsats fra dansk side – med et klart dansk førerskab på indsatsen – er kommet igennem.
Troels Lund Poulsen (V), 2009-11-12:
Det er jo rigtigt, som det er blevet sagt, at direktivet har baggrund i de 100 ekstreme oversvømmelser i Centraleuropa, som der var fra 1998 til 2002 – oversvømmelser, som har kostet mange hundrede menneskeliv, og som også har medført meget store økonomiske tab.
Karsten Hønge (SF), 2025-02-26:
Hørte jeg ministeren sige undskyld for at have været ansvarlig for en utryghed og en usikkerhed hos mennesker, der er adopteret, og som ofte i forvejen kan være i tvivl om, hvor de kommer fra, hvad deres identitet i det hele taget er, og måske også igennem deres skoletid har oplevet diskrimination og forskelsbehandling på grund af deres fysiske udseende?
Lars Boje Mathiesen (NB), 2020-12-02:
Det skal i den forbindelse understreges, at SSI med sin Risikovurdering af human sundhed ved fortsat minkavl af 3. november 2020 alene har foretaget en risikovurdering ift. human sundhed, hvis minkavlere efter aflivning af smittede dyr eller pelsning i 2020-sæsonen fortsætter minkproduktionen ind i 2021 som normalt.